作者:薛能
標題:下第後春日長安寓居三首
內容:一榜盡精選，此身猶陸沉。自無功讜分，敢抱怨尤心。暖陌開花氣，春居閉日陰。相知豈不有，知淺未知深。暫屈固何恨，所憂無此時。來年空仰望，臨日又參差。勞力且成病，壯心能不衰。猶將琢磨意，更欲候宗師。關東歸不得，豈是愛他鄉。草碧餘花落，春閑白日長。全家期聖澤，半路敢農桑。獨立應無侶，浮生欲自傷。